b'\n_START_ARTICLE_\nKova\xc4\x8d (riba)\n_START_SECTION_\nOpis\n_START_PARAGRAPH_\nGlavna zna\xc4\x8dilnost kova\xc4\x8da je velika temna pega na boku, ki naj bi jo po legendi dobil na mestu, kjer ga je z umazanimi rokami prijel sveti Peter, ki je bil po poklicu kova\xc4\x8d (v resnici je bil ribi\xc4\x8d). Ker naj bi bila po legendi ta riba edina v Petrovi mre\xc5\xbei, jo je vrgel nazaj in vsem njenim potomcem pustil temno znamenje na tem mestu. Po njem naj bi se riba tudi imenovala. Francozi in Italijani zato kova\xc4\x8da imenujejo sanpiero, pa tudi mnogo drugih narodov ima za to ribo ime, povezano s tem svetnikom._NEWLINE_Kova\xc4\x8d je dokaj velika riba, ki dose\xc5\xbee tudi ve\xc4\x8d kilogramov. Ima zelo visoko, bo\xc4\x8dno stisnjeno telo in veliko, ko\xc5\xa1\xc4\x8deno glavo. Na glavi ima velike o\xc4\x8di in mo\xc4\x8dne, iztegljive \xc4\x8deljusti. Na hrbtu in trebuhu ima dolge ko\xc5\xa1\xc4\x8dene plavuti in dolge ko\xc5\xbene priveske.\n_START_SECTION_\nHabitat in raz\xc5\xa1irjenost\n_START_PARAGRAPH_\nKova\xc4\x8d \xc5\xbeivi na pe\xc5\xa1\xc4\x8denem in blatnem dnu v Sredozemlju, vzhodnem Atlantskem oceanu, pa tudi v Jadranu. Vse \xc5\xbeivljenje pre\xc5\xbeivi v ve\xc4\x8djih globinah in se nikoli ne dvigne na povr\xc5\xa1je. Kova\xc4\x8d je dober plavalec in se prehranjuje z manj\xc5\xa1imi ribami, pa tudi drugimi drobnimi morskimi \xc5\xbeivalmi, ki jih najde na morskem dnu._NEWLINE_Lovijo ga vse leto z mre\xc5\xbeami vle\xc4\x8dnicami, pa tudi s trnki. Kova\xc4\x8d sodi med najbolj okusne morske ribe in ima belo, so\xc4\x8dno meso. Med primorci velja za najve\xc4\x8djo poslastico kova\xc4\x8deva glava. Najve\xc4\x8d ga pripravljajo kuhanega, pogosto tudi v brodetu. V\xc4\x8dasih kova\xc4\x8da odrejo in iz njega pripravijo dva velika zrezka, ki jih nato pripravijo na razli\xc4\x8dne na\xc4\x8dine.'